**Informatīvais ziņojums**

**“Par absolventu monitoringa sistēmas izveidi profesionālajā izglītībā”**

Rīgā, 2021

**Satura rādītājs**

[1. Ievads 3](#_Toc61333231)

[2. Profesionālās izglītības absolventu monitoringa sistēmas izveides pamatojums 3](#_Toc61333232)

[2.1. Profesionālās izglītības absolventu monitoringa sistēmas izveides mērķis 3](#_Toc61333233)

[2.2. Eiropas Komisijas iniciatīva absolventu monitoringa sistēmas ieviešanai 4](#_Toc61333234)

[3. Esošās situācijas apraksts 8](#_Toc61333235)

[3.1. Dati par absolventu turpmākajām gaitām 8](#_Toc61333236)

[3.2. Administratīvie dati 9](#_Toc61333237)

[3.3. Absolventu aptaujas 10](#_Toc61333238)

[4. Profesionālās izglītības absolventu monitoringa sistēmas izveide 12](#_Toc61333239)

[4.1. Absolventu monitoringa sistēmas pārvaldība 12](#_Toc61333240)

[4.2. Absolventu monitoringa izveides ietekme uz valsts budžetu 15](#_Toc61333241)

[4.3. Absolventu monitoringa izveides laika grafiks 16](#_Toc61333242)

[Pielikumi 18](#_Toc61333243)

# **Ievads**

Informatīvā ziņojuma „Par absolventu monitoringa sistēmas izveidi profesionālajā izglītībā” (turpmāk - ziņojums) mērķis ir izstrādāt konceptuālu ietvaru absolventu monitoringa ieviešanai profesionālajā izglītībā, atbilstoši Ministru kabineta 2017.gada 5.septembra sēdes protokollēmumā dotajam uzdevumam (protokola Nr. 43 14.§ 2. punkts) Izglītības un zinātnes ministrijai (turpmāk – IZM) līdz 2020.gada 31.decembrim nodrošināt monitoringa datu iegūšanu par profesionālo vidējās izglītības iestāžu absolventu nodarbinātību un ienākumiem[[1]](#footnote-1).

Ziņojums sagatavots, lai nodrošinātu Valdības rīcības plāna 125.1. pasākuma “Izveidot izglītības kvalitātes novērtēšanas monitoringa sistēmu visos izglītības līmeņos” izpildi[[2]](#footnote-2), iezīmējot IZM un citu iesaistīto institūciju turpmāko rīcību profesionālās izglītības absolventu turpmāko gaitu monitoringa izveidē.

Ziņojumā sniegts pamatojums profesionālās izglītības absolventu monitoringa sistēmas izveidei, aprakstīta esošā situācija, tāpat arī sniegts ieskats plānoto pasākumu īstenošanai, lai nodrošinātu profesionālās izglītības absolventu turpmāko gaitu monitoringu.

# **Profesionālās izglītības absolventu monitoringa sistēmas izveides pamatojums**

# **Profesionālās izglītības absolventu monitoringa sistēmas izveides mērķis**

Absolventu monitorings ir kvantitatīvu mikro līmeņa un apkopotu datu un/vai kvalitatīvas informācijas vākšana par augstākās izglītības un/vai profesionālās izglītības beidzēju nodarbinātības un sociālajiem rādītājiem. Informācija par absolventu rezultātiem darba tirgū ļauj novērtēt absolventu prasmju un zināšanu atbilstību darba tirgus prasībām un tautsaimniecības vajadzībām kopumā. Savietojot datus par sagatavoto speciālistu skaitu atbilstoši iegūtajai profesionālajai kvalifikācijai, Latvijas kvalifikāciju ietvarstruktūras (turpmāk – LKI) līmenim ar datiem par viņu turpmākajām gaitām - to cik daudzi turpina izglītību vai tiek nodarbināti nozarē, kurā ieguvuši izglītību vai citā nozarē, iespējams novērtēt to vai speciālisti tiek sagatavoti atbilstoši darba tirgus vajadzībām, tāpat arī iespējams noteikt, kuras izglītības iestādes sagatavo nozarēs pieprasītus speciālistus un kādā apmērā tas tiek darīts. Tāpat arī svarīgi apzināt, kuru profesionālo kvalifikāciju ieguvēji visbiežāk emigrē uz citām valstīm. Šāda informācija ļauj novērtēt profesionālās izglītības kvalitāti un izglītības iestādēm pilnveidot profesionālās izglītības piedāvājumu.

Kvalitatīvi dati par absolventu turpmākajām gaitām politikas plānotājiem un izglītības iestādēm ļauj uzlabot mācību un nodarbinātības rezultātus, novērst nepietiekamu prasmju veidošanos un prasmju neatbilstību, kā arī nodrošināt sociālo iekļaušanu. Tāpat arī datos balstīta informācija par absolventu turpmākajām gaitām varētu mainīt sabiedrībā valdošos priekšstatus par profesionālo izglītību un celt profesionālās izglītības iestāžu prestižu, sniedzot informāciju par profesionālās izglītības sniegtajām iespējām, turpmākajām darba un izglītības gaitām.

Absolventu monitoringa sistēmas izveides mērķis ir iegūt informāciju par profesionālās izglītības absolventu turpmākajām gaitām, lai nodrošinātu datos balstītu lēmumu pieņemšanu indivīda, izglītības iestādes, pašvaldības, reģionālā un valsts līmenī.

Absolventu monitoringa izveide ir nepieciešama:

* **Izglītības piedāvājuma veidošanai** - izglītības programmu izstrādei un aktualizācijai, lai uzlabotu darba tirgū nepieciešamo prasmju apguvi un nodarbinātības rādītājus. Profesionālās izglītības satura veidošana atbilstoši tautsaimniecības vajadzībām, sagatavojot darba tirgū nepieciešamos specialistus, palīdz risināt jautājumus, kas saistīti ar nepietiekamām prasmēm un prasmju neatbilstību.
* **Darba tirgus pieprasījuma prognozēšanai** - lai prognozētu darba tirgū pieprasītās un nākotnē nepieciešamās profesijas un prasmes dažādās nozarēs.
* **Uzņemšanas plānošanai** - lai plānotu izglītojamo uzņemšanu, noteiktu izglītojamo vietu skaitu profesionālās izglītības programmās, kas tiek finansētas no valsts budžeta.
* **Kvalitātes novērtēšanai** - lai novērtētu izglītības iestāžu īstenoto profesionālās izglītības programmu kvalitāti. Politikas plānotāji, ņemot vērā absolventu rezultātus darba tirgū, var novērtēt izglītības pakalpojuma sniedzēju darbību, salīdzinot izglītības iestādes ar līdzīgu profesionālās izglītības programmu piedāvājumu.
* **Karjeras izvēlei** - lai sniegtu papildu informāciju par izglītības iespējām, ne tikai jauniešiem, kas ir potenciālie izglītojamie, bet arī esošajiem un bijušajiem izglītojamiem. Informācija par absolventu rezultātiem darba tirgū sniedz priekšstatu par sev interesējošajām izglītības programmām un nodarbinātības perspektīvām attiecīgajā un saistītajās specialitātēs.
* **Līdztiesības ievērošanai** - absolventu monitorings ļautu novērtēt, cik lielā mērā profesionālās izglītības iestāžu absolventi var baudīt taisnīgu un vienlīdzīgu attieksmi darba tirgū neatkarīgi no viņu vecuma, dzimuma vai ģeogrāfiskās piederības (novērtējot absolventu rezultātus darba tirgū).

Iepriekšminētie ieguvumi no absolventu monitoringa ir saistīti ar profesionālās izglītības īstenošanā iesaistītajām pusēm noteiktajiem uzdevumiem un to interesēm. Absolventu monitorings var kalpot kā instruments vairākām mērķa grupām: potenciālajam izglītojamam - informētai karjeras izvēlei; izglītības iestādēm un to dibinātājiem - izglītības piedāvājuma veidošanai un kvalitatīvai īstenošanai; politikas plānotājiem valsts institūcijās - politikas veidošanai, t.sk. izglītības satura pilnveidei; nozaru pārstāvjiem - tautsaimniecībā nepieciešamo speciālistu pieprasījuma apzināšanai u.c. Šie ieguvumi lielā mērā atspoguļo arī Eiropas Komisijas (turpmāk – EK) noteiktos absolventu monitoringa mērķus, papildus atzīmējot, ka absolventu monitoringa izveide ir ieguldījums arī kopējā izglītības un nodarbinātības politikas attīstībā nacionālā un Eiropas Savienības (turpmāk – ES) līmenī.

# **Eiropas Komisijas iniciatīva absolventu monitoringa sistēmas ieviešanai**

ES vienoto tirgu arvien vairāk raksturo starptautiskā studentu un darbaspēka mobilitāte, kas nosaka nepieciešamību pēc savstarpēji salīdzināmas kvantitatīvas un kvalitatīvas informācijas par absolventu turpmākajām gaitām. Vienlaikus absolventu monitoringa ES līmenī mērķis nav novērtēt izglītības kvalitāti un savā starpā salīdzināt izglītības iestādes.

Saskaņā ar Eiropas Savienības Padomes (turpmāk – ES Padome) 2017.gada 20.novembra rekomendāciju par absolventu monitoringu[[3]](#footnote-3) (turpmāk – Rekomendācija) 2018.gadā tika izveidota un darbu uzsāka EK ekspertu grupa par absolventu monitoringu. Darba grupā piedalījās 66 pārstāvji no ES dalībvalstu valdībām, kā arī vairākām ES institūcijām, kā piem., *EUROSTAT, CEDEFOP*, Eiropas Izglītības fonda, EK Kopīgā pētniecības centra u.c.

EK ekspertu grupa izveidota, lai apzinātu situāciju par augstākās izglītības un profesionālās izglītības absolventu turpmāko gaitu apzināšanu ES dalībvalstīs. EK ekspertu grupas uzdevums bija sagatavot rekomendācijas nacionālo absolventu monitoringa sistēmu pilnveidei un attīstībai, kā arī sniegt atbalstu ES līmeņa datu vākšanai par absolventiem, nodrošinot to pieejamību salīdzināšanu, t.sk. iekļaujot datus par absolventu mobilitāti.

Rekomendācijā norādīts, ka absolventu nodarbinātība pēc izglītības un/vai kvalifikācijas ieguves ir svarīgs jautājums, jo absolventu nodarbinātības līmenis pēc 2008.gada globālās finanšu krīzes ES pilnībā nav atgriezies iepriekšējā līmenī un tas dalībvalstīs ir atšķirīgs. Kvalitatīva informācija par absolventu turpmākajām gaitām pēc izglītības un/vai kvalifikācijas ieguves vai mācību pamešanas ir būtiska, lai izprastu absolventu nodarbinātības problēmu iemeslus konkrētos reģionos, nozarēs vai izglītības programmu absolventu vidū, kā arī lai rastu risinājumus šīm nodarbinātības problēmām. Tāpat arī šāda informācija ļauj novērtēt zināšanu un prasmju atbilstību darba tirgus vajadzībām.

Vienlaikus daudzās ES valstīs nav izstrādātas sistēmas, lai apkopotu, analizētu un izmantotu datus par augstākās un profesionālās izglītības absolventu rezultātiem, bieži vien trūkst informācijas, kas ļautu potenciālajiem izglītojamiem apzināti izvēlēties izglītības programmu, savukārt izglītības politikas plānotājiem un ieviesējiem plānot izglītības piedāvājumu un izstrādāt izglītības programmas. Absolventu monitorings stiprina uz pierādījumiem balstītas politikas veidošanu un sniedz informāciju par saikni starp iegūto izglītību un nodarbinātību. Absolventu monitorings var būt viens no instrumentiem, lai risinātu prasmju trūkumu un to neatbilstību darba tirgus vajadzībām.

Tāpat arī viens no izveidotās EK ekspertu grupas mērķiem saskaņā ar rekomendācijām ir zināšanu un labās prakses apmaiņa un savstarpējā mācīšanās. Pieejamo salīdzināmo datu tvērums ir ierobežots un valstu līmenī apkopotie dati bieži vien nav salīdzināmi ar citās dalībvalstīs ievāktajiem datiem, tādēļ ir grūti izdarīt secinājumus no atšķirīgajām tendencēm un novērotajām rezultātu atšķirībām starp valstīm un reģioniem.

Absolventu monitoringa sistēmas, ņemot vērā ES dalībvalstu un citu pasaules valstu pieredzi, kā arī balstoties uz informācijas ieguves avotu, galvenokārt tiek veidotas izmantojot trīs pieejas: a) administratīvo datu vākšana; b) absolventu aptauju veikšana un c) administratīvo datu vākšana un absolventu aptauju veikšana. ES Padomes ieteikumi paredz dalībvalstīm uzlabot datu pieejamību un kvalitāti par absolventu gaitām un arī par to personu gaitām, kuras augstāko izglītību vai profesionālo izglītību nepabeidz, tostarp līdz 2020.gadam izveidojot absolventu monitoringa sistēmas, kas ietver iepriekšminētās pieejas.

Administratīvo datu ieguve no vairākām datu bāzēm, t.sk. izglītības, nodokļu, sociālās apdrošināšanas u.c. informācijas sistēmām, nodrošina kvantitatīvus datus par absolventu turpmākajām gaitām. Savukārt atkārtoti veiktu ilgstošā laika posmā jeb longitudinālu absolventu aptauju izstrāde un analīze izglītības sistēmas līmenī ļauj iegūt kvalitatīva rakstura datus par absolventu pāreju uz darba tirgu vai turpmāko izglītību un karjeru. Administratīvo datu un aptauju rezultātu savietošana nodrošina visaptverošu priekšstatu par absolventu rezultātiem pēc izglītības ieguves. Vienlaikus, iepriekšminēto absolventu monitoringa sistēmas jāveido saskaņā ar katras valsts un ES tiesību aktiem, tāpat arī ievērojot Eiropas Parlamenta un Padomes Regulu (ES) 2016/679 par fizisku personu aizsardzību attiecībā uz personas datu apstrādi[[4]](#footnote-4), ņemot vērā pieejamos resursus, apstākļus valstī un ciešā sadarbībā ar visām ieinteresētajām pusēm.

Trīs grupās, attiecīgi var iedalīt arī ES dalībvalstis: 1) valstis, kurās tiek iegūti dati no valsts reģistriem par absolventu nodarbinātības rādītājiem; 2) valstis, kurās tiek veiktas absolventu aptaujas; 3) valstis, kurās tiek iegūti dati no valsts reģistriem un veiktas absolventu aptaujas. Latvija pieder pie valstīm, kurās par absolventu turpmākajām gaitām tiek iegūti administratīvie dati no valsts reģistriem, šobrīd gan tikai par augstākās izglītības iestāžu absolventiem.

Rekomendācija nosaka, ka dalībvalstīm absolventu monitoringa ietvaros dati par absolventiem būtu jāievāc šādās kategorijās:

1. personas dati un sociālekonomiskā informācija;
2. iegūtā izglītība;
3. nodarbinātība vai turpmākā izglītības ieguve;
4. izglītības atbilstība nodarbinātībai vai mūžizglītībai;
5. karjeras attīstība.

EK ekspertu grupas darba rezultātā izstrādāts gala ziņojums par absolventu monitoringa sistēmas izveidi, kurā iekļauts četru darba grupu darba rezultāts. Pirmās darba grupas uzdevums bija attīstīt pieejas Eiropas līmenī salīdzināmiem absolventu datiem, darba grupa identificēja absolventu monitoringam nepieciešamo informāciju, kā arī novērtēja nacionālo sistēmu stiprās un vājās puses, kā arī ES līmenī iegūstamos absolventu datus. Otrās darba grupas uzdevums bija izvērtēt absolventu mobilitātes jautājumus, apskatot iespējamās metodoloģijas informācijas apmaiņai par tiem absolventiem, kuri savas izglītības vai nodarbinātības gaitas turpina citās valstīs. Trešā darba grupa strādāja pie administratīvo datu izmantošanas absolventu monitoringam, identificējot galvenos rādītājus, kuri būtu izmantojami un salīdzināmi ES līmenī. Ceturtā darba grupa izstrādāja vadlīnijas profesionālās izglītības absolventu monitoringa sistēmu izveidei, balstoties uz noteiktiem principiem un standartiem.

EK ekspertu grupas darba rezultātā izvirzītas trīs pieejas absolventu datu vākšanai ES līmenī: 1) Eiropas absolventu rezultātu projekts, kurā tiek apkopoti dati, kas jau tiek ievākti no nacionāla līmeņa aptaujām un/vai administratīvajiem reģistriem; 2) Eiropas līmeņa absolventu aptauja, izmantojot *Eurograduate Pilot Survey[[5]](#footnote-5)* iestrādnes, vienlaikus iekļaujot visas ES dalībvalstis un Eiropas Ekonomikas zonas valstis; 3) Nacionāla līmeņa datu par absolventu rezultātiem kombinācija ar Eiropas līmeņa aptauju vai Eiropas līmenī vienotu jautājumu izlasi, kas pakāpeniski tiktu integrēti nacionālā līmeņa aptaujās.

Tāpat arī izstrādāta absolventu migrantu (*mobile graduate*) definīcija, apskatot veidus kā izsekot emigrējušo absolventu turpmākajām gaitām citās valstīs, kādus datu avotus labāk izmantot, tāpat arī informāciju, kādu nepieciešams iegūt par absolventiem, kuri izmanto mobilitātes sniegtās iespējas pēc izglītības ieguves.

Trešās darba grupas galvenie darbības virzieni: 1) absolventu identifikācija (piem., izmantojot unikālu identifikācijas numuru), lai absolventam izsekotu gan nacionālā, gan starptautiskā līmenī; 2) administratīvo datu, kuri būtu jāievāc par absolventiem, identifikācija un pieejamība ES dalībvalstīs; 3) priekšnosacījumi vienotai ES absolventu monitoringa sistēmas izveidei, balstoties uz administratīvajiem datiem.

Vadlīnijas profesionālās izglītības absolventu monitoringa sistēmu izveidei un esošo sistēmu pilnveidei ietver **piecus principus**:

1. Absolventu monitoringa centrā - izglītojamā tiesības uz kvalitatīvu, iekļaujošu un efektīvu izglītību[[6]](#footnote-6).
2. Kvalitātes nodrošināšanas sistēma - izstrādāta skaidra un ilgtspējīga datu vākšanas metodoloģija.
3. Ievēro personas datu drošību saskaņā ar Vispārīgo datu aizsardzības regulu, nodrošina absolventu personas datu konfidencialitāti.
4. Skaidra saikne ar citām izglītības politikas iniciatīvām.
5. Papildina citus informācijas avotus, lai novērtētu, plānotu un pārvaldītu prasmju sistēmas.

Vadlīnijas profesionālās izglītības absolventu monitoringa sistēmu izveidei un pilnveidei papildus pieciem principiem ietver arī **desmit standartus**, nosakot kādām jābūt absolventu monitoringa sistēmām (kādiem parametriem jāatbilst):

1. Veicināt profesionālās izglītības mērķu sasniegšanu.
2. Aptvert visas sākotnējās un tālākizglītības profesionālās izglītības programmas.
3. Nodrošināt ar kvalitatīviem datiem par visiem absolventiem.
4. Nodrošināt salīdzinošu analīzi starp dažādām izglītojamo grupām.
5. Izmantot salīdzināšanas grupas.
6. Balstīta uz vairākiem mērījumu atskaites punktiem - longitudināla.
7. Definēt un nodrošināt vēlamo monitoringa sistēmas kvalitāti.
8. Nodrošināt to, lai absolventu monitoringa sistēmas ietvaros esošā informācija būtu pieejama tādā formātā, kas atbilst iesaistīto pušu un sociālo partneru vajadzībām.
9. Stiprināt pārrobežu sadarbību, ieskaitot absolventus, kuri emigrējuši uz citām valstīm, lai pabeigtu izglītības programmu un iegūtu kvalifikāciju.
10. Veicināt sadarbību profesionālās izglītības jautājumos ES līmenī.

Absolventu monitorings var tikt izmantots kā instruments profesionālās izglītības politikas mērķu sasniegšanai, vienlaikus nodrošinot profesionālās izglītības īstenošanā iesaistīto pušu, t.sk. sociālo partneru iesaisti absolventu monitoringa sistēmas izveidē. Veidojot absolventu monitoringa sistēmu jāņem vērā nacionālā kvalifikāciju ietvarstruktūra, vienlaikus Rekomendācija paredz, ka tajā tiek iekļauti dati vismaz par Eiropas kvalifikāciju ietvarstruktūras (turpmāk – EKI) 4.līmeni. Absolventu monitorings jānodrošina par visiem izglītības iestāžu beidzējiem. Dati par absolventu turpmākajām gaitām var tikt analizēti un salīdzināti dažādos griezumos, piem. var tikt salīdzināti absolventu rezultāti darba tirgū vienas izglītības programmas vai kvalifikācijas ietvaros, starp dažādām izglītības iestādēm, reģioniem utt., šādai analīzei jābūt daļai no izglītības kvalitātes monitoringa. Tāpat var tikt izmantotas salīdzināšanas grupas, piem. salīdzinot profesionālās sākotnējās izglītības izglītojamo rezultātus darba tirgū ar tālākizglītības programmu izglītojamo rezultātiem, tāpat arī salīdzinot tos absolventus, kuri izglītības iestādi pabeiguši, iegūstot kvalifikāciju vai kvalifikācijas daļu ar tiem, kuri izglītības iestādi pametuši priekšlaicīgi, neiegūstos profesionālo kvalifikāciju.

Lai veiktu longitudinālu analīzi, absolventu monitoringam jāsniedz dati par ilgāku laika periodu, veicot atkārtotus mērījumus. Svarīgi ir definēt vēlamo monitoringa sistēmas kvalitāti un nodrošināt tās atbilstību kvalitātes standartiem. Sistēmai jāspēj nodrošināt tas, lai tās ietvaros esošā informācija būtu atbilstoša iesaistīto pušu vajadzībām un interesēm. Lai izsekotu to izglītojamo vai absolventu turpmākajā gaitām, kuri emigrējuši uz citām valstīm, svarīga ir pārrobežu sadarbība un attiecīgo mehānismu iestrādāšana absolventu monitoringa sistēmās, kas ļautu izsekot mobilitātes gadījumiem.

EK ekspertu grupas gala ziņojums ietver rekomendācijas absolventu monitoringa sistēmas izveidei un attīstībai, tajā sniegts ietvars absolventu turpmāko gaitu uzraudzībai gan par profesionālās izglītības, gan par augstākās izglītības iestāžu beidzējiem. Ņemot vērā plašo valstu pārstāvniecību EK ekspertu grupā un kopīgu vienošanos par rekomendāciju ieviešanu, gala ziņojumā sniegtie ieteikumi piemērojami visās ES dalībvalstīs, veidojot un uzlabojot nacionālās absolventu monitoringa sistēmas. Vienlaikus sniegtās rekomendācijas neierobežo ES dalībvalstis, nacionālā līmenī, absolventu monitoringa sistēmas attīstīt, ņemot vērā katras valsts izglītības sistēmu, atšķirīgās iezīmes tajā, jau izveidotās absolventu monitoringa sistēmas ietvaru utt., vienlaikus rekomendācijas uzsver valstu starpā salīdzināmu datu nozīmi un vienotu pieeju izmantošanu absolventu sistēmu izveidē. Augstākās izglītības un profesionālās izglītības absolventu monitorings sistēmas līmenī ir izveidots 18 ES un Eiropas Ekonomikas zonas dalībvalstīs jeb 2/3 valstu[[7]](#footnote-7).

# **Esošās situācijas apraksts**

# **Dati par absolventu turpmākajām gaitām**

Šobrīd Latvijā nepastāv centralizēta profesionālās izglītības iestāžu absolventu monitoringa sistēma. Informācija par absolventu turpmākajām gaitām darba tirgū vai turpinot izglītību sistemātiski netiek vākta un apkopota. Vienlaikus pastāv atsevišķi profesionālās izglītības iestāžu absolventu turpmāko gaitu monitoringa procesi, kuriem nav izstrādāta vienota metodoloģija, kas nodrošinātu iegūtās informācijas ticamību un datu kvalitāti.

Arī Valsts kontrole 2020.gadā publicētajā revīzijas ziņojumā norāda uz to, ka valstī nav izveidota profesionālās izglītības absolventu turpmāko gaitu monitoringa sistēma, kā rezultātā IZM rīcībā nav patiesas informācijas, lai pieņemtu pamatotus lēmumus par valsts finansēto vietu skaitu sadalījumā pa nozarēm.[[8]](#footnote-8) Viens no revīzijas ziņojumā sniegtajiem ieteikumiem ir IZM nodrošināt profesionālās vidējās izglītības absolventu turpmāko gaitu monitoringa sistēmas izveidi.

Absolventu monitoringa ieviešana profesionālajā izglītībā ir izvirzīta par vienu no izglītības kvalitātes monitoringa sistēmas izveides uzdevumiem. Izglītības kvalitātes monitoringa sistēmas izveide, ar ES struktūrfondu atbalstu, ir uzsākta Darbības programmas “Izaugsme un nodarbinātība” 8.3.6. specifiskā atbalsta mērķa “Ieviest izglītības kvalitātes monitoringa sistēmu” 8.3.6.2. pasākuma “Izglītības kvalitātes monitoringa sistēmas izveide” projekta “Izglītības kvalitātes monitoringa sistēmas izveide un īstenošana” (turpmāk – SAM 8.3.6.2. projekts) ietvaros. Projekta īstenošana uzsākta 2018.gada 1.aprīlī un turpināsies līdz 2023.gada 31.decembrim.

SAM 8.3.6.2. projekta īstenošanas rezultātā ir plānots izveidot izglītības kvalitātes monitoringa sistēmu, kurā tiks apkopota informācija par visiem izglītības līmeņiem (pirmskolas izglītība, pamatizglītība, vidējā izglītība un augstākā izglītība) un veidiem (vispārējā izglītība, profesionālā izglītība, augstākā izglītība un pieaugušo izglītība). Izglītības kvalitātes monitorings vienotā sistēmā apvienos tādus jau pastāvošos izglītības kvalitātes novērtēšanas pamatelementus kā izglītojamo sasniegumi, pedagogu un izglītības iestāžu vadītāju darba vērtējums, informācija par licencētajām izglītības programmām un akreditētajām izglītības programmām un iestādēm, ar attiecīgās izglītības pakāpes un veida izglītojamo mācību mērķiem, kas noteikti attiecīgajos izglītības standartos, un absolventu rezultātiem[[9]](#footnote-9).

Izglītības kvalitātes monitoringa sistēmas izveide tiek nodrošināta sasaistē arī ar citiem īstenošanā esošiem projektiem, t.sk. 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektu “Valsts izglītības informācijas sistēmas attīstība – izglītības monitoringa sistēma” un projektu “Valsts pārbaudījumu organizēšanas procesa pilnveide”.

SAM 8.3.6.2. projekta ietvaros izstrādāts Izglītības kvalitātes novērtēšanas monitoringa sistēmas un monitoringa rīku apraksts, kur cita starpā aprakstīts arī profesionālās izglītības iestāžu beidzēju turpmāko gaitu monitoringa process. Absolventu monitorings jau ir ieviests augstākajā izglītībā, 2020.gada sākumā tika publicēti pirmie dati par 2017.gada augstākās izglītības iestāžu absolventu turpmākajām gaitām. Profesionālās izglītības absolventu monitorings tiks veidots uz augstākās izglītības absolventu monitoringa bāzes, izmantojot jau izstrādātās pieejas datu ieguvei, apmaiņai, apstrādei un publicēšanai. Absolventu monitoringa izveide profesionālajā izglītībā likumsakarīgi papildinās augstākās izglītības absolventu monitoringu, tādējādi sniedzot visaptverošāku informāciju par izglītības sistēmas rezultātiem, ņemot vērā absolventu turpmākās gaitas pēc izglītības ieguves attiecīgajā pakāpē. Absolventu monitorings ir viena no izglītības kvalitātes monitoringa sistēmas sastāvdaļām, kas gan politikas plānotājiem, gan izglītības iestādēm ļaus pieņemt datos balstītus lēmumus, nodrošinot kvalitatīvu un tautsaimniecības nozaru vajadzībām atbilstošu profesionālās izglītības piedāvājumu.

***Ar absolventu monitoringa sistēmas izveidi šajā ziņojumā primāri tiek saprasts -administratīvo datu pieejā balstīta turpmāko gaitu monitoringa izveide.***

Izglītības turpināšana un nodarbinātība ir arī viens no kritērijiem, kas tiek ņemts vērā profesionālās izglītības iestāžu darbības novērtēšanā[[10]](#footnote-10). Iepriekšminētais kritērijs, tāpat kā pārējie kritēriji, ir noteikts saskaņā ar EQAVET jeb Eiropas kvalitātes nodrošināšanas ietvarstruktūras izstrādātajiem indikatoriem, lai izveidotu un ieviestu vienotus kritērijus profesionālās izglītības un profesionālās tālākizglītības kvalitātes nodrošināšanai[[11]](#footnote-11). Tāpat arī jāatzīmē, ka izglītības iestāžu un izglītības programmu akreditācija un darbības novērtēšana ir izglītības kvalitātes monitoringa sistēmas nozīmīga sastāvdaļa.

# **Administratīvie dati**

Lai arī šobrīd Latvijā nepastāv vienota profesionālās izglītības iestāžu absolventu monitoringa sistēma, ir pieejami dati par profesionālās izglītības iestāžu absolventiem, tie ietver informāciju par izglītības iestāžu izsniegtajiem izglītības dokumentiem: iegūto izglītības veidu, iegūto dokumenta veidu; apgūto izglītības programmu, iegūto kvalifikāciju u.c. informāciju. Dati par absolventiem tiek uzkrāti personu līmenī: vārds, uzvārds; personas kods; dzimums. Iepriekšminētā informācija pieejama IZM pārziņā esošajā Valsts izglītības informācijas sistēmā (turpmāk – VIIS), kuras viens no galvenajiem darbības mērķiem ir nodrošināt valsts, pašvaldību un izglītības iestāžu funkciju īstenošanu izglītības jomā. VIIS saturu, uzturēšanas un aktualizācijas kārtību nosaka Ministru kabineta 2019.gada 25.jūnija noteikumi Nr. 276 “Valsts izglītības informācijas sistēmas noteikumi” (turpmāk – MK noteikumi Nr. 276), tāpat arī noteikumi nosaka augstākās izglītības absolventu monitoringa datu uzkrāšanas, sagatavošanas un publicēšanas kārtību. Līdzīgā veidā, MK noteikumos Nr. 276, paredzēts noteikt kārtību arī par profesionālās izglītības absolventu monitoringa datiem.

Datu ievadi VIIS par izglītojamiem nodrošina izglītības iestādes, tāpat arī izglītības iestādes ir atbildīgas par izsniegto izglītības dokumentu ievadi. Informāciju par profesionālās izglītības programmām (izņemot informāciju par interešu izglītības programmu un pieaugušo neformālās izglītības programmu īstenošanu) ievada un aktualizē Izglītības kvalitātes valsts dienests.

Absolventu monitoringam nepieciešamo datu ieguvē un apmaiņā iesaistītas vairākas institūcijas, IZM, kuras pārziņā ir informācija par izglītības iestādēm un izglītojamiem, Nodarbinātības valsts aģentūra (turpmāk - NVA), kas reģistrē un uzskaita bezdarbniekus un darba meklētājus, Valsts ieņēmumu dienests (turpmāk – VID), kas nodrošina nodokļu maksājumu un nodokļu maksātāju uzskaiti un Centrālā statistikas pārvalde (turpmāk – CSP) kā oficiālās statistikas sistēmas vadošā iestāde. Tāpat arī iepriekšminētie datu turētāji iegūst datus no Pilsonības un migrācijas lietu pārvaldes (turpmāk – PMLP) iedzīvotāju reģistra. Lai nodrošinātu informāciju par absolventu turpmākajām gaitām nepieciešams savietot datus no vairākiem informācijas avotiem.

# **Absolventu aptaujas**

Lai apzinātu un analizētu informāciju par profesionālās pamatizglītības, arodizglītības un profesionālās vidējās izglītības programmu absolventu turpmākajām gaitām, IZM katru gadu padotībā esošajām profesionālās izglītības iestādēm lūdz sniegt informāciju par izglītības iestāžu absolventu turpmākajām gaitām darba tirgū vai izglītības turpināšanā. Aptauja ietver informāciju par to vai absolvents strādā profesijā; turpina izglītību nozarē, turpina izglītību citā nozarē; strādā citā nozarē, strādā ārzemēs u.c. Iepriekšminētā informācija tiek apkopota izglītības programmu griezumā. Attiecīgi izglītības iestādes katru gadu veic to absolventu aptauju, kuri izglītības iestādē profesionālo kvalifikāciju ieguvuši iepriekšējā mācību gadā. Izglītības iestādes aptaujas rezultātus apkopo un iesniedz IZM.

Lai arī aptauju veikšanai nav izstrādāta vienota metodoloģija un izglītības iestādes informācijas ieguvi par absolventu turpmākajām gaitām nodrošina pēc saviem ieskatiem, ar absolventiem sazinoties telefoniski, elektroniski u.tml., šāda informācija IZM sniedz ieskatu gan par izglītības iestāžu darbību kopumā, gan par konkrētu izglītības programmu īstenošanu. Absolventu aptauju rezultāti sniedz noderīgu informāciju arī Nozaru ekspertu padomēm (turpmāk – NEP), kuras saskaņā ar Profesionālās izglītības likuma 12.panta otrās daļas 1.punktu sniedz priekšlikumus par nozarēm nepieciešamo izglītojamo skaitu profesionālās izglītības programmās turpmākajiem trīs gadiem, balstoties uz Ekonomikas ministrijas (turpmāk – EM) darba tirgus vidēja termiņa un ilgtermiņa prognozēm. Tāpat arī izglītības iestādes pēc absolventu aptaujām var iegūt informāciju esošo izglītības programmu pilnveidei, ņemot vērā absolventu rezultātus darba tirgū vai turpinot izglītību.

Ņemot vērā starptautisko pieredzi un EK rekomendācijas absolventu monitoringa sistēmas izveidei, absolventu aptaujas ļauj iegūt kvalitatīvus datus par absolventu pāreju uz darba tirgu vai turpmāku izglītību un par viņu turpmāko karjeru, savukārt administratīvo datu ieguve nodrošina kvantitatīvus datus par absolventu turpmākajām gaitām. Valstis, kuru absolventu monitoringa sistēmas veidotas, izmantojot gan administratīvos, gan absolventu aptauju datus, kopumā iegūst pilnīgāku informāciju par absolventu turpmākajām gaitām, nekā valstis, kuras izmanto tikai vienu no pieejām.

Saskaņā ar EK ziņojumu par ES dalībvalstīs absolventu aptaujās visbiežāk apkopoto informāciju un uzdotajiem jautājumiem, absolventu aptaujas visbiežāk tiek ietverta šāda informāciju:

* **Nodarbinātība.** Nodarbinātības statuss (vienu un piecus gadus pēc absolvēšanas), darba devēja NACE kods, darba laiks (normālais/pilns darba laiks, nepilns darba laiks, līgumdarbs), nodarbinātības/bezdarba ilgums, darba meklēšanas ilgums, atalgojuma līmenis, ģeogrāfiskā/nozaru mobilitāte, darba pieredze, veids kā darbs atrasts, darbvietas atrašanās vieta, apmierinātība ar darbu.
* **Personas dati un sociālekonomiskā informācija.** Vecums, dzimums, pilsonība, dzīvesvieta, sociālā izcelsme (izglītības līmenis, vecāku nodarbošanās), invaliditāte, dzimtā valoda, etniskā piederība, dzimšanas valsts, bērni, bērnu vecums, ģimenes stāvoklis, mājsaimniecības ienākumi, pabeigta formālā izglītība, augstākais iegūtās izglītības līmenis, absolvēšanas gads, starptautiskās studiju un/vai darba mobilitātes pieredze.
* **Informācija par izglītību.** Mācību forma (klātienes, neklātienes, jaukts modelis), strādājošs izglītojamais, mācību ilgums, iegūtās izglītības veids un pakāpe, izglītības programma, iegūtā kvalifikācija, izglītības iestāde.
* **Apmierinātība.** Apmierinātība ar: izglītības programmu (saturs, teorijas un prakses proporcija, pedagogi, eksāmeni, programmas pievilcība); mācību apstākļiem; darbu; ienākumiem; karjeras izaugsmi; izglītības atbilstību darbam.
* **Prasmes.** Prasmju pašnovērtējums: mācību laikā apgūto prasmju atbilstība un izmantošana darba pienākumu veikšanai; iemesli prasmju horizontālajai un vertikālajai neatbilstībai.
* **Karjera.** Darba meklējumu ilgums - laiks, kas bija nepieciešams, lai pēc absolvēšanas atrastu pirmo darbu, apmierinātība ar mācīšanās pieredzi (izglītības iestādē, pie darba devēja – darba vidē balstītas mācības), ņemot vērā esošo darbvietu un iepriekšējās darbvietas un darba meklēšanas pieredzi, apmierinātība ar darbu, nodarbinātības kvalitāte.
* **Mobilitāte.** Jautājumi, kas saistīti ar izglītību un mobilitāti, piem.:
	+ Kāpēc jūs nolēmāt meklēt darbu/pārcelties uz ārzemēm?
	+ Vai plānojat atgriezties valstī, kurā ieguvāt izglītību?
	+ Vai jums ir kāda īpaša saikne ar valsti, uz kuru esat emigrējis?
	+ Kā jūs atradāt darbu ārzemēs?
	+ Cik ilgi jūs strādājat/dzīvojat ārzemēs?
	+ Vai jūsu izglītības iestādē iegūtā izglītība palīdzēja atrast darbu ārzemēs?
	+ Vai jūsu izglītība tika atzīta ārzemēs?

Absolventu aptauju izstrāde izglītības sistēmas līmenī ļautu iegūt kvalitatīva rakstura datus par absolventu pāreju uz darba tirgu vai turpmāku izglītību. Ar aptaujas palīdzību iespējams iegūt absolventa vērtējumu par iegūto izglītību - zināšanām un prasmēm un to atbilstību darba tirgus vajadzībām. Aptaujā absolvents var sniegt viedokli par iegūto izglītību un turpmākajām karjeras iespējām, kas papildina kvantitatīvos datus no dažādiem datu reģistriem. Lai gūtu pilnīgu priekšstatu par absolventu turpmākajām gaitām visas profesionālās izglītības sistēmas ietvaros, šādas aptaujas būtu jāveic ne tikai par valsts, bet arī citu dibinātāju, t.sk. pašvaldību, fizisku un juridisku personu dibināto izglītības iestāžu absolventiem. Vienlaikus šobrīd profesionālās izglītības absolventu monitoringa sistēmas izveides koncepts tiek balstīts kvalitatīvu administratīvo datu ieguvē un apkopošanā.

# **Profesionālās izglītības absolventu monitoringa sistēmas izveide**

# **Absolventu monitoringa sistēmas pārvaldība**

Lai nodrošinātu absolventu monitoringa izveidi profesionālajā izglītībā ir jāveic grozījumi normatīvajos aktos. Pirmkārt, Profesionālās izglītības likumā ir nepieciešas iekļaut absolventu monitoringa sistēmas pamatnosacījumus. Ministru kabinetā ir izskatīts likumprojekts “Grozījumi Profesionālās izglītības likumā”, kas paredz noteikt VIIS iekļaujamo informāciju, kā arī paredzēts deleģējums Ministru kabinetam noteikt VIIS iesniedzamo informācijas apjomu, kā arī publiski pieejamās informācijas apjomu un publiskošanas kārtību. Minētajos grozījumos noteikts, ka VIIS iekļauj statistiku par profesionālās pamatizglītības, arodizglītības, profesionālās vidējās izglītības un profesionālās tālākizglītības programmu absolventu iegūto profesionālo kvalifikāciju, nodarbinātību un ienākumiem[[12]](#footnote-12).

Grozījumi Profesionālās izglītības likumā paredz ne tikai absolventu monitoringa datu apstrādes kārtību, bet arī to, ka VIIS iesniedzamās informācijas apjomu un informācijas iesniegšanas kārtību, kā arī publiski pieejamās informācijas apjomu un publiskošanas kārtību nosaka Ministru kabinets. Lai iepriekšminēto izpildītu ir jāveic grozījumi MK noteikumos Nr. 276. IZM darba gaitā izvērtēs un nepieciešamības gadījumā nodrošinās grozījumu veikšanu arī citos saistītajos normatīvajos aktos. Profesionālās izglītības absolventu monitorings tāpat kā augstākās izglītības absolventu monitorings būs VIIS sastāvdaļa.

Absolventu reģistram nepieciešamo datu ieguvē, apmaiņā un apstrādē iesaistītas vairākas institūcijas, IZM, kuras pārziņā ir informācija par izglītības iestādēm un izglītojamiem, NVA, kas reģistrē un uzskaita bezdarbniekus un darba meklētājus, VID, kas nodrošina nodokļu maksājumu un nodokļu maksātāju uzskaiti un Centrālā statistikas pārvalde kā oficiālās statistikas sistēmas vadošā iestāde, kas nodrošina iepriekšminēto datu savietošanu un to apstrādi saskaņā ar statistikas jomas standartiem. VIIS automātiski iegūst daļu informācijas no PMLP iedzīvotāju reģistra, pamatojoties uz izglītības iestādē ievadīto personas kodu. Tāpat VIIS uzkrātā informācija tiek nodota citām informācijas sistēmām (piemēram, PMLP, VID, NVA), lai to izmantotu Nekustamā īpašuma nodokļa atvieglojumiem un citiem nodokļa atvieglojumiem izglītojamā vecākiem.

Tiek paredzēts, ka IZM reizi gadā CSP sniegs personificētus datus par profesionālās izglītības programmu absolventiem, savukārt datus par nodarbinātību un ienākumiem, arī personu līmenī, CSP iegūs no VID, bet datus par absolventiem, kuriem piešķirts bezdarbnieka vai darba meklētāja statuss CSP saņems no NVA. Pēc iepriekšminēto datu apstrādes CSP sagatavos un nodos IZM absolventu monitoringa datus apkopotā veidā (skatīt Attēls Nr. 1). Profesionālās izglītības absolventu monitoringā plānots ietvert nepersonificētus datus par absolventu nodarbinātības līmeni, nodarbinātības jomu, vidējiem ienākumiem un bezdarba līmeni, tie būs pieejami apkopotā veidā sadalījumā pa profesionālās izglītības programmām (profesionālās pamatizglītības, arodizglītības un profesionālās vidējās izglītības programmas), kvalifikācijām, izglītības iestādēm u.c. griezumos (skatīt Pielikums Nr. 1).

**Attēls Nr. 1. Izglītojamo un absolventu datu aprite**



Datu avots: IZM

Aktuālie profesionālās izglītības monitoringa dati būs pieejami par to absolventu turpmākajām gaitām, kuri izglītības iestādes pabeiguši pirms diviem gadiem. Plānots, ka 2022.gada sākumā būs pieejami dati par 2019.gada profesionālās izglītības absolventu turpmākajām gaitām. Monitoringu par absolventu turpmāko karjeras ceļu plānots veikt desmit gadus kopš izglītības iestādes absolvēšanas. Monitoringa dati par absolventu turpmākajām gaitām reizi gadā tiks uzkrāti VIIS, publicēti VIIS Publiskajā portālā [(www.viis.lv)](http://www.viis.lv/) un Latvijas atvērto datu portālā ([data.gov.lv](https://data.gov.lv/lv)).

Absolventu monitorings iekļaus informāciju par tiem izglītojamies, kuri ieguvuši profesionālo kvalifikāciju atbilstoši LKI 2., LKI 3. un LKI 4.līmenim. Absolventu monitorings var aptvert ne tikai tos izglītojamos, kuri pabeidz izglītību, iegūstot profesionālo kvalifikāciju, bet arī tos izglītojamos, kuri iegūst profesionālās kvalifikācijas daļu vai mācības nepabeidz. Vienlaikus profesionālās izglītības absolventu monitoringa izveides sākumposmā nepieciešams fokuss uz noteiktu mērķa grupu - to izglītojamo turpmākajām gaitām, kuri ieguvuši profesionālo kvalifikāciju, tādējādi ļaujot spriest par absolventu rezultātiem pēc kvalifikācijas ieguves, veidojot sistēmisku pieeju, lai nākotnē varētu izsekot arī to izglītojamo gaitām, kuri dažādu iemeslu dēļ mācības nepabeidz.

***Absolventu monitorings iekļaus informāciju par izglītības iestāžu beidzējiem - profesionālās izglītības programmu absolventiem, kuri ieguvuši pilnu profesionālo kvalifikāciju.***

Absolventu monitorings, vismaz sākotnēji, neiekļaus informāciju par profesionālās pilnveides un profesionālās ievirzes izglītības programmu absolventiem, tāpat arī informāciju par interešu izglītības un neformālās izglītības programmu izglītojamiem, ņemot vērā gan izglītības pakalpojumu sniedzēju daudzveidību, gan datu pieejamību[[13]](#footnote-13). Savukārt informācija par pirmā līmeņa profesionālās augstākās izglītības (koledžas izglītības) programmu absolventiem tiek apkopota augstākās izglītības absolventu monitoringa ietvaros. Sākotnējais uzstādījums sistēmas izveidei ir apkopot informāciju par pilnas profesionālās kvalifikācijas ieguvējiem. Laika gaitā var tikt izvērtēta sistēmas papildināšana arī ar informāciju par tiem izglītojamiem un viņu turpmākajām gaitām, kuri apguvuši atsevišķus modulārās izglītības programmu moduļus (kuriem tiek izsniegta apliecība par profesionālās kvalifikācijas daļas apguvi), tāpat arī informāciju par to vai absolvents profesionālās izglītības ieguves laikā piedalījies darba vidē balstītu mācību īstenošanā.

***Profesionālās izglītības absolventu monitoringu plānots īstenot par Latvijas izglītības klasifikācijā iekļauto profesionālās pamatizglītības, arodizglītības un profesionālās vidējās izglītības programmu (turpmāk - profesionālās izglītības programmas) absolventiem, kā arī profesionālās tālākizglītības programmu absolventiem.***

Vienlaikus, absolventu monitorings iekļaus informāciju par to visu izglītības iestāžu absolventiem, kas īsteno licencētas un akreditētas profesionālās izglītības programmas, neatkarīgi no izglītības iestādes dibinātāja un profesionālās izglītības programmas īstenotāja. Saskaņā ar MK noteikumiem Nr. 276 datu ievade un aktualizācija VIIS jānodrošina ne tikai valsts, bet arī pašvaldību, valsts augstskolu, kā arī citu juridisko vai fizisko personu dibinātajām izglītības iestādēm, kuras valstī īsteno formālās profesionālās izglītības programmas.

Pielikumā Nr. 1 definēti datu lauki, kurus sākotnēji plānots iekļaut profesionālās izglītības absolventu monitoringa sistēmā, vienlaikus gan sistēmas izstrādes gaitā, gan tās darbības laikā tiks izvērtēta un periodiski aktualizēta nepieciešamība sistēmu papildināt ar citiem datiem par profesionālās izglītības absolventiem. Lai tas būtu iespējams, izveidotajai sistēmai jābūt spējīgai akumulēt papildu informāciju par absolventu turpmākajām gaitām, informācijai jābūt savietojamai ar jau esošajiem datu laukiem, tāpat sistēmai jābūt arī pietiekami elastīgai, ņemot vērā notiekošās pārmaiņas izglītības sistēmā kopumā. Definētie dati būs pieejami arī dzimumu un vecumu grupu dalījumā. Dati, ar kuriem varētu tikt papildināts profesionālās izglītības absolventu monitorings:

* Dati par absolventu turpmākajām izglītības gaitām, apkopojot datus ne tikai par darba gaitām, bet arī tālāko izglītību, gadījumos, kad absolvents turpina mācīties.
* Absolventu nodarbinātības veids: darbinieks (darba ņēmējs); darba devējs (īpašnieks); pašnodarbinātais; neapmaksāta persona ģimenes uzņēmumā/privātpraksē vai lauku saimniecībā (saskaņā ar CSP, Starptautiskās nodarbinātības statusu klasifikāciju).
* Dati par absolventu dibināto uzņēmumu skaitu un to nomaksāto nodokļu apmēru.
* Darba līguma veids: darba līgums uz nenoteiktu laiku; darba līgums uz noteiktu laiku.
* Darba laiks: normālais (pilns) darba laiks vai nepilns darba laiks.
* Dati par tiem, kuriem izsniegta profesionālā kvalifikācija ārpus formālās izglītības sistēmas apgūtās profesionālās kompetences novērtēšanas rezultātā.

Absolventu monitoringa sistēmas papildināšana ar iepriekšminētajiem datiem ir diskusijai atvērts jautājums, ņemot vērā gan absolventu monitoringa mērķi un uzdevumus, gan datu pieejamību un kvalitāti. Tāpat arī pastāv iespēja, ka laika gaitā var rasties vajadzība monitoringa sistēmu papildināt ar šobrīd vēl neidentificētiem datiem, vienlaikus ir jāizvērtē katra jauna datu lauka pievienošanas lietderīgums. Aktuāls jautājums arī par to vai absolventu monitoringam būtu jāiekļauj tikai tie izglītojamie, kuri pabeidz izglītības iestādi, saņemot izglītības dokumentu vai arī tie izglītojamie, kuri mācības nepabeidz un izglītības iestādi pamet, nesaņemot izglītības dokumentu un kvalifikāciju. Šis jautājums tika aktualizēts arī EK ekspertu grupā, ņemot vērā pieaugošo izglītojamo un darbaspēka mobilitāti, nepieciešams panākt vienotu izpratni par definīcijām, piem., kas katrā no valstīm tiek saprasts ar jēdzienu *“graduate”* u.c.

Informācijas ieguvei par dalībniekiem pieaugušo izglītības programmās pastāv zināmi ierobežojumi, jo līdzšinējie datu ieguves procesi pamatā attiecināmi tikai uz formālās izglītības iestādēm, kamēr pieaugušo izglītība lielā mērā norit neformālās izglītības vidē. Izglītības kvalitātes monitoringa sistēmas izveides gaitā paredzēts, ka 8.4.1.SAM projektā “Nodarbināto personu profesionālās kompetences pilnveide” (turpmāk – 8.1.4.SAM projekts) iegūtie dati sniegs ieguldījumu šobrīd izkliedēto un nepietiekamo datu par pieaugušo izglītību uzlabošanā un atbilstošu izglītības kvalitātes rādītāju definēšanā. Profesionālo kvalifikāciju, Valsts izglītības attīstības aģentūras (turpmāk – VIAA) īstenotā 8.1.4.SAM projekta ietvaros, nodarbinātie var iegūt apgūstot profesionālās tālākizglītības programmas, tāpat arī profesionālo kvalifikāciju iespējams iegūt bezdarbniekiem - apgūstot NVA administrētās profesionālās tālākizglītības programmas. Informācijas apkopošanu par dalībniekiem iepriekšminētajos pieaugušo izglītības pasākumos nodrošina attiecīgi VIAA un NVA. Lai profesionālās izglītības absolventu monitoringa sistēmu papildinātu ar informāciju par to cik daudzi izglītojamie profesionālo kvalifikāciju ieguvuši nodarbināto un bezdarbnieku mācību ietvaros, būtu nepieciešams sasaistīt VIIS pieejamos datus par izglītības iestāžu izsniegtajiem izglītības dokumentiem ar VIAA un NVA rīcībā esošajiem datiem, tas ir viens no absolventu monitoringa sistēmas turpmākās attīstības jautājumiem.

Lai izveidoto izglītības kvalitātes monitoringa sistēmas ietvaru un rādītājus varētu pilnvērtīgi piemērot profesionālajā izglītībā, prioritāri ir jāturpina kvalitatīvu datu pieejamības paplašināšana. No 2018.gada, nosakot par obligātu pienākumu augstākās izglītības iestādēm ievadīt VIIS datus par studējošajiem, ir pieejama kvalitatīva informācija par tiem profesionālās izglītības absolventiem, kuri turpina iegūt izglītību augstskolās un koledžās.

Saņemot pirmos profesionālās izglītības absolventu monitoringa datus, darbs pie absolventu monitoringa sistēmas neapstāsies. Tiks nodrošināta analīze gan par iegūtās informācijas par absolventu turpmākajām gaitām, gan par saņemto datu masīvu, lai apzinātu nepilnības un nepieciešamos uzlabojumus datu pieprasījumos datu kvalitātes pilnveidošanai. Turklāt absolventu turpmāko gaitu dinamiku un to nodarbinātības tendences precīzāk ļaus novērtēt absolventu monitoringa dati vairāku gadu garumā. CSP darbu pie profesionālās izglītības absolventu monitoringa datu ieguves jau ir uzsākusi un šobrīd notiek pirmo testa datu ieguve par 2018.gada absolventu turpmākajām gaitām. IZM sadarbībā ar CSP izvērtēs pirmo monitoringa datu kvalitāti un veiks nepieciešamos uzlabojumus, lai jau 2022.gada sākumā dati par profesionālās izglītības absolventiem būtu pieejama visiem interesentiem.

Absolventu monitorings tiks veidots saskaņā ar EK noteiktajām Rekomendācijām un EK ekspertu grupas izstrādātajām vadlīnijām nacionālo absolventu monitoringa sistēmu izveidei. Tāpat absolventu monitorings profesionālajā izglītībā tiks veidots, izmantojot absolventa monitoringa iestrādnes augstākajā izglītībā, vienlaikus ņemot vērā profesionālās izglītības specifiku. Absolventu monitorings profesionālajā izglītībā papildinās augstākās izglītības absolventu monitoringa rezultātus, kas sniegs pilnīgāku informāciju par izglītības sistēmas rezultātiem kopumā un par plašāku loku absolventu turpmākajām gaitām.

# **Absolventu monitoringa izveides ietekme uz valsts budžetu**

Saskaņā ar EM sniegtajiem indikatīvajiem aprēķiniem profesionālās izglītības programmu absolventu monitoringa datu apstrādei CSP ir nepieciešams papildus finansējums EM budžeta programmā 24.00 “Statistiskās informācijas nodrošināšana” 15 135 EUR apmērā, sākot ar 2023.gadu un turpmāk katru gadu. Profesionālās izglītības programmu absolventu monitoringa datu apstrāde prasa ievērojamu papildus darba apjomu, kā arī jāņem vērā, ka katru gadu apstrādājamo datu apjoms pieaugs. Atbilstoši CSP darba specifikai, datu apstrādes darbu saturs atbilst 9., 10., 11. un 12. algu grupas amatiem. Plānotais kopējais darbu apjoms ir 1 295 stundas, (9. algu grupa - 275 h; 11. algu grupa - 557 h; 12. algu grupa - 230 h; 10. algu grupa - 233 h).

Jautājums par papildu finansējuma piešķiršanu, profesionālās izglītības absolventu monitoringa sistēmas izveidei, ir skatāms Ministru kabinetā likumprojekta “Par valsts budžetu 2022. gadam” un likumprojekta “Par vidēja termiņa budžeta ietvaru 2022., 2023. un 2024. gadam” sagatavošanas procesā kopā ar visu ministriju iesniegtajiem prioritārajiem pasākumiem atbilstoši valsts budžeta finansiālajām iespējām.

# **Absolventu monitoringa izveides laika grafiks**

Šis ziņojums sniedz konceptuālu ietvaru absolventu monitoringa ieviešanai profesionālajā izglītībā. Ziņojumā pamatota absolventu monitoringa sistēmas izveides nepieciešamība, iezīmēts absolventu monitoringa sistēmas tvērums, tāpat arī identificētas potenciālās absolventu monitoringa sistēmas mērķa grupas - lietotāji, kuriem absolventu monitoringa rezultāti sniegs datos balstītu informāciju svarīgu lēmumu pieņemšanai.

Ziņojumā apzinātas arī atbildīgās institūcijas absolventu monitoringam nepieciešamo datu ieguvei, apmaiņai un apstrādei. Vienlaikus, lai nodrošinātu to, ka 2022.gada sākumā būs pieejami pirmie dati par profesionālās izglītības absolventu turpmākajām gaitām, kas ļaus apzināt esošo situāciju, novērtējot izglītības sistēmas rezultātus un tās mijiedarbību ar darba tirgu, ņemot vērā absolventu turpmākās gaitas, ir jāīsteno virkne pasākumu.

Profesionālās izglītības absolventu monitoringa sistēmas izveidē iesaistītas vairākas institūcijas, kas vienlaikus ir par savu nozari atbildīgās iestādes un absolventu monitoringam nepieciešamo datu turētājas. Lai nodrošinātu pilnvērtīgu un ilgtspējīgu absolventu monitoringa sistēmas darbību, iesaistītajām pusēm ir jābūt skaidri noteiktai turpmākajai rīcībā un laika grafikam, saskaņā ar kuru plānotos pasākumus īstenot (skatīt Pielikums Nr. 2). IZM 2021.gada sākumā nodrošinās informatīvā ziņojuma virzīšanu izskatīšanai Valsts sekretāru sanāksmē un Ministru kabinetā. Vienlaikus notiek darbs pie likumprojekta “Grozījumi Profesionālās izglītības likumā”, kurš izskatīts MK sēdē 2021.gada 7.janvārī, tā pieņemšana Saeimā plānota 2021.gada vidū. 2021.gada otrajā ceturksnī plānots uzsākt darbu pie grozījumu izstrādes MK noteikumos Nr. 276, nosakot VIIS iekļaujamo statistiku par absolventiem, datu apmaiņas, apstrādes un publicēšanas kārtību.

Iesaistītajām institūcijām ir jāvienojas par to rīcībā esošās informācijas apmaiņas kārtību, nosakot iesniedzamās informācijas apjomu, termiņus, formātu utt., lai turpmāk ik gadu nodrošinātu absolventu monitoringam nepieciešamo datu ieguvi un apmaiņu. Iepriekšminētā kārtība tiks noteikta starpresoru vienošanās ietvaros, savukārt datu apmaiņas process sīkāk attēlots Pielikums Nr. 2 laika grafikā. Vienlaikus ir jāturpina darbs pie esošo datu kvalitātes uzlabošanas, tāpat ir jāizstrādā metodoloģija nepieciešamo datu ieguvei.

Ņemot vērā, ka dati par absolventu turpmākajām gaitām tiks publicēti VIIS Publiskajā portālā [(www.viis.lv)](http://www.viis.lv/) un Latvijas atvērto datu portālā ([data.gov.lv](https://data.gov.lv/)), svarīgi apzināt to informāciju, kas būs pieejama plašākai sabiedrībai, no vienas puses piedāvājot plašu un pilnīgu informāciju par absolventu monitoringa rezultātiem, no otras puses nodrošinot datu kvalitāti un drošību, ievērojot fizisku personu aizsardzību attiecībā uz personas datu apstrādi.

Pirmie absolventu monitoringa dati sniegs informāciju par profesionālās izglītības absolventu turpmākajām izglītības un darba gaitām, kas ļaus identificēt esošo situāciju un plānot nepieciešamos pasākumus profesionālās izglītības turpmākajai attīstībai, atbilstoši noteiktajiem mērķiem un prioritātēm, savukārt absolventu monitoringa rezultāti ilgtermiņā dos iespēju novērtēt tendences un īstenoto atbalsta pasākumu ietekmi uz profesionālās izglītības attīstību.

Izglītības un zinātnes ministre Ilga Šuplinska

Vīza:

Valsts sekretārs Jānis Volberts

# **Pielikumi**

**Pielikums Nr. 1. Datu lauki profesionālās izglītības absolventu monitoringam**

|  |  |  |
| --- | --- | --- |
| Nr.p.k. | Datu lauks | Datu avots |
| Nodarbinātība |
|  | Absolvēšanas gads | VIIS |
|  | Profesionālās izglītības iestādes reģistrācijas numurs | VIIS |
|  | Profesionālās izglītības iestādes nosaukums | VIIS |
|  | Izglītības programmas kods  | VIIS |
|  | Profesionālās kvalifikācijas līmenis | VIIS |
|  | Izglītības programmas otrais klasifikācijas līmenis | VIIS |
|  | Profesionālās kvalifikācijas kods | VIIS |
|  | Izglītības tematiskās grupas kods | VIIS |
|  | Izglītības tematiskās jomas kods | VIIS |
|  | Izglītības programmu grupas kods | VIIS |
|  | LKI/EKI[[14]](#footnote-14) | VIIS |
|  | ISCED–2011[[15]](#footnote-15) | VIIS |
|  | Nozare (NKS)[[16]](#footnote-16) | VIIS |
|  | Absolventu skaits | VIIS |
|  | T.sk. ar uzturēšanā atļaujām, kopā:* t.sk. ar garajām uzturēšanā atļaujām
* t.sk. ar īsajām uzturēšanā atļaujām
 | PMLP |
|  | No kopējā absolventu skaita:* Nodarbināti
* Nodarbināti, no tiem studē/mācās
* Bezdarbnieki
* Ekonomiski neaktīvi, visi
* Ekonomiski neaktīvi, sievietes
* Emigranti
* Trūkst informācijas
* Trūkst informācijas, no tiem nav personas kods
 | VID, VSAA |
|  | Vidējie ienākumi | VID |
|  | Ienākumu mediāna | CSP |
| Saimniecisko darbību statistiskā klasifikācija (NACE 2. red.) |
|  | Absolvēšanas gads | VIIS |
|  | Profesionālās izglītības iestādes reģistrācijas numurs | VIIS |
|  | Profesionālās izglītības iestādes nosaukums | VIIS |
|  | Izglītības programmas kods  | VIIS |
|  | Profesionālās kvalifikācijas līmenis | VIIS |
|  | Izglītības programmas otrais klasifikācijas līmenis | VIIS |
|  | Profesionālās kvalifikācijas kods | VIIS |
|  | Izglītības tematiskās grupas kods | VIIS |
|  | Izglītības tematiskās jomas kods | VIIS |
|  | Izglītības programmu grupas kods | VIIS |
|  | Absolventu skaits | VIIS |
|  | Nodarbināto skaits | VID |
|  | T.sk. nodarbinātie pa nozarēm (NACE kods):A, B, C, D, E, F, G, H, I, J, K, L, M, N, O, P, R, S, U, V, Nav informācijas | VID, CSP |
|  | **Nepieciešams sīkāks dalījums pa apakšnozarēm** | VID, CSP |
|  | Absolventu dibinātie uzņēmumi, skaits | VID, CSP |
|  | Absolventi, dibinājuši uzņēmumu, skaits | VID, CSP |
|  | Absolventi pieder kapitāldaļas, skaits | VID, CSP |
| Starptautiskā standartizētā profesiju klasifikācija (ISCO-08) |
|  | Absolvēšanas gads | VIIS |
|  | Profesionālās izglītības iestādes reģistrācijas numurs | VIIS |
|  | Profesionālās izglītības iestādes nosaukums | VIIS |
|  | Izglītības programmas kods  | VIIS |
|  | Profesionālās kvalifikācijas līmenis | VIIS |
|  | Izglītības programmas otrais klasifikācijas līmenis | VIIS |
|  | Profesionālās kvalifikācijas kods | VIIS |
|  | Izglītības tematiskās grupas kods | VIIS |
|  | Izglītības tematiskās jomas kods | VIIS |
|  | Izglītības programmu grupas kods | VIIS |
|  | Absolventu skaits | VIIS |
|  | Nodarbināto skaits | VID |
|  | T.sk. pa profesiju pamatgrupām (ISCO kods): | VID, CSP |
|  | 1, 2, 3, 4, 5, 6, 7, 8, 9, 0, Nav informācijas | VID, CSP |
|  | **Nepieciešams sīkāks dalījums pa apakškodiem (līdz 3.ciparam)** | VID, CSP |
| Statistiskie reģioni pēc deklarētās dzīvesvietas |
|  | Absolvēšanas gads | VIIS |
|  | Profesionālās izglītības iestādes reģistrācijas numurs | VIIS |
|  | Profesionālās izglītības iestādes nosaukums | VIIS |
|  | Izglītības programmas kods  | VIIS |
|  | Profesionālās kvalifikācijas līmenis | VIIS |
|  | Izglītības programmas otrais klasifikācijas līmenis | VIIS |
|  | Profesionālās kvalifikācijas kods | VIIS |
|  | Izglītības tematiskās grupas kods | VIIS |
|  | Izglītības tematiskās jomas kods | VIIS |
|  | Izglītības programmu grupas kods | VIIS |
|  | Absolventu skaits | VIIS |
|  | T.sk. pēc deklarētās dzīvesvietas 01.01.2020.: | PMLP, CSP |
|  | Rīga, Pierīga, Kurzeme, Latgale, Vidzeme, Zemgale, Nav informācijas | PMLP, CSP |

**Pielikums Nr. 2**. **Profesionālās izglītības absolventu monitoringa sistēmas izveides laika grafiks**

|  |  |  |  |  |  |
| --- | --- | --- | --- | --- | --- |
| Nr. p.k. | Uzdevums/Pasākums | Iesaistītās institūcijas | 2021 | 2022 | 2023 |
| Q1 | Q2 | Q3 | Q4 | Q1 | Q2 | Q3 | Q4 | Q1 | Q2 | Q3 | Q4 |
|  | Informatīvā ziņojuma izsludināšana VSS un izskatīšana MK | IZM, EM, CSP |  |  |  |  |  |  |  |  |  |  |  |  |
|  | Starpresoru vienošanās par datu apmaiņu ar CSP | IZM, EM, CSP |  |  |  |  |  |  |  |  |  |  |  |  |
|  | Likumprojekta “Grozījumi Profesionālās izglītības likumā” pieņemšana Saeimā | IZM |  |  |  |  |  |  |  |  |  |  |  |  |
|  | Grozījumu izstrāde MK 25.06.2019. noteikumos Nr. 276 | IZM |  |  |  |  |  |  |  |  |  |  |  |  |
|  | Datu apmaiņa:  | IZM, EM, CSP |  |  |  |  |  |  |  |  |  |  |  |  |
| 5.1. | IZM nodod datus par absolventiem apstrādei CSP |  |  |  |  |  |  |  |  |  |  |  |  |  |
| 5.2. | CSP veic datu apstrādi un apmaiņu ar VID un NVA |  |  |  |  |  |  |  |  |  |  |  |  |  |
| 5.3. | CSP nodod sagatavotos datus IZM |  |  |  |  |  |  |  |  |  |  |  |  |  |
| 5.4. | IZM veic datu pārbaudi un apstrādi publiskošanai |  |  |  |  |  |  |  |  |  |  |  |  |  |
| 5.5. | Dati tiek publicēti VIIS Publiskajā portālā un Latvijas atvērto datu portālā |  |  |  |  |  |  |  |  |  |  |  |  |  |
|  | Profesionālās izglītības absolventu monitoringa sistēmas uzturēšana un attīstība | IZM |  |  |  |  |  |  |  |  |  |  |  |  |

Saīsinājumi – Valsts sekretāru sanāksme (VSS), Ministru kabinets (MK), Izglītības un zinātnes ministrija (IZM), Ekonomikas ministrija (EM), Centrālā statistikas pārvalde (CSP), Valsts ieņēmumu dienests (VID), Nodarbinātības valsts aģentūra (NVA).

1. Ministru kabineta sēdes protokollēmuma projekts. Pieejams: [http://tap.mk.gov.lv/lv/mk/tap/](http://tap.mk.gov.lv/lv/mk/tap/?pid=40423393&mode=mk&date=2017-09-05) [↑](#footnote-ref-1)
2. Valdības rīcības plāns Deklarācijas par Artura Krišjāņa Kariņa vadītā Ministru kabineta iecerēto darbību īstenošanai. Pieejams: [https://likumi.lv/ta/id/306691-par-valdibas-ricibas-planu-deklaracijas](https://likumi.lv/ta/id/306691-par-valdibas-ricibas-planu-deklaracijas-par-artura-krisjana-karina-vadita-ministru-kabineta-iecereto-darbibu-istenosanai) [↑](#footnote-ref-2)
3. Eiropas Savienības Padomes rekomendācija par absolventu monitoringu. Pieejams: [https://eur-lex.europa.eu/](https://eur-lex.europa.eu/legal-content/en/TXT/?uri=CELEX%3A32017H1209%2801%29#ntr12-C_2017423EN.01000101-E0012) [↑](#footnote-ref-3)
4. Eiropas Parlamenta un Padomes Regula (ES) 2016/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK. Pieejams: [https://eur-lex.europa.eu/legal-content](https://eur-lex.europa.eu/legal-content/LV/TXT/?uri=celex%3A32016R0679) [↑](#footnote-ref-4)
5. *Eurograduate Pilot Survey.* Pieejams: <https://www.eurograduate.eu/> [↑](#footnote-ref-5)
6. Saskaņā ar Eiropas sociālo tiesību pīlāru ikvienam ir tiesības uz kvalitatīvu un iekļaujošu vispārīgo un profesionālo izglītību un mūžizglītību, lai varētu saglabāt un iegūt prasmes, kas ļauj pilnā mērā piedalīties sabiedrības dzīvē un veiksmīgi mainīt darbu darba tirgū. Eiropas sociālo tiesību pīlāra 20 principi. Pieejams: [https://ec.europa.eu/commission/priorities/](https://ec.europa.eu/commission/priorities/deeper-and-fairer-economic-and-monetary-union/european-pillar-social-rights/european-pillar-social-rights-20-principles_lv) [↑](#footnote-ref-6)
7. Austrija, Beļģija, Čehija, Vācija, Dānija, Igaunija, Spānija, Somija, Francija, Īrija, Itālija, Luksemburga, Lietuva, Nīderlande, Norvēģija, Zviedrija, Slovākija un Lielbritānija. [↑](#footnote-ref-7)
8. Valsts kontroles revīzijas ziņojums “Profesionālā vidējā izglītība – vai kļuvusi pievilcīgāka un sagatavo valstī pieprasītus speciālistus?”. Pieejams: [https://www.lrvk.gov.lv/lv/revizijas/](https://www.lrvk.gov.lv/lv/revizijas/revizijas/noslegtas-revizijas/profesionala-videja-izglitiba-vai-kluvusi-pievilcigaka-un-sagatavo-valsti-pieprasitus-specialistus) [↑](#footnote-ref-8)
9. Informatīvais ziņojums “Par izglītības kvalitātes monitoringa sistēmas izveidi”. Pieejams: <http://tap.mk.gov.lv/lv/mk/tap/?pid=40484597> [↑](#footnote-ref-9)
10. Ministru kabineta 2020.gada 6.oktobra noteikumi Nr. 618 “Izglītības iestāžu, eksaminācijas centru, citu Izglītības likumā noteiktu institūciju un izglītības programmu akreditācijas un izglītības iestāžu vadītāju profesionālās darbības novērtēšanas kārtība”. Pieejams: [https://likumi.lv/ta/id/317820](https://likumi.lv/ta/id/317820-izglitibas-iestazu-eksaminacijas-centru-citu-izglitibas-likuma-noteiktu-instituciju-un-izglitibas-programmu-akreditacijas) [↑](#footnote-ref-10)
11. EQAVET indikatori. Pieejams: [https://www.eqavet.eu/](https://www.eqavet.eu/EU-Quality-Assurance/For-VET-Providers/monitoring-your-system/evaluation/EQAVET-Indicators) [↑](#footnote-ref-11)
12. Likumprojekts “Grozījumi Profesionālās izglītības likumā”, pieejams: [http://tap.mk.gov.lv/lv](http://tap.mk.gov.lv/lv/mk/tap/?pid=40485457) [↑](#footnote-ref-12)
13. Ministru kabineta 2019. gada 25. jūnija noteikumu Nr. 276 “Valsts izglītības informācijas sistēmas noteikumi” 11.punkts. Pieejams: <https://likumi.lv/ta/id/307796-valsts-izglitibas-informacijas-sistemas-noteikumi> [↑](#footnote-ref-13)
14. Latvijas kvalifikāciju ietvarstruktūra/ Eiropas kvalifikāciju ietvarstruktūra. [↑](#footnote-ref-14)
15. Starptautiskā standartizētā izglītības klasifikācija *(International Standard Classification of Education).* [↑](#footnote-ref-15)
16. Nozaru kvalifikāciju struktūra. [↑](#footnote-ref-16)